**GHID PRACTIC**

**PRIVIND DETERMINAREA NECESARULUI DE MEDICAMENTE ÎN CADRUL INSTITUȚIILOR MEDICO-SANITARE PUBLICE ȘI AUTORITĂȚILOR/INSTITUȚIILOR BUGETARE CARE PRESTEAZĂ SERVICII MEDICALE ȘI SOCIALE PENTRU ÎNAINTAREA ACESTUIA ÎN ADRESA CENTRULUI PENTRU ACHIZIȚII PUBLICE CENTRALIZATE ÎN SĂNĂTATE**

1. În scopul colectării necesarului de medicamente, Centrul pentru Achiziții Publice Centralizate în Sănătate (CAPCS) transmite anual în adresa instituțiilor medico-sanitare publice și autorităților/instituțiilor bugetare care prestează servicii medicale și sociale (beneficiarilor):
2. Circulara;\*
3. Modelul listelor centralizate de medicamente pentru următorul an de gestiune;
4. Modelul scrisorii de însoțire prin intermediul căreia se indică suma alocată pentru achiziționarea medicamentelor incluse în necesarul pentru următorul an de gestiune.
5. După recepționarea Circularei și modelelor menționate în pct. 1, beneficiarii, înițiază procesul de determinare a necesarului de medicamente pentru anul următor de gestiune. În acest sens, sunt respectați următorii pași:
6. Se determină lista exhaustivă a loturilor de medicamente\*\* necesare pentru activitatea instituției pentru următorul an de gestiune, ținînd cont de:

a) spectrul serviciilor prestate de către instituție;

b) lista medicamentelor utilizate pe parcursul anilor precedenți;

c) lista medicamentelor care urmează a fi utilizate pentru prima dată (de ex. medicamente inovative) în cadrul instituției;

d) Nomenclatorul de Stat al Medicamentelor (<http://nomenclator.amdm.gov.md/>) – se va evita includerea în necesar a loturilor de medicamente pentru care nu există analogi/substituenți autorizați în Republica Moldova;

e) Formularul Farmacoterapeutic Instituțional;

f) Protocoalele Clinice aprobate de Ministerul Sănătății;

g) Lista Națională a Medicamentelor Esențiale, aprobată prin Ordinul Ministerului Sănătății nr. 1033/2021;

1. În scopul determinării cantitative a necesarului pentru fiecare lot de medicament în parte se iau în calcul următoarele aspecte:

a) Consumul mediu anual pentru fiecare lot de medicament în parte, reieșind din consumul mediu pe parcursul anilor precedenți (rata de executare a contractelor de achiziții publice), cantitatea medie necesară pentru tratamentul unui pacient, spectrul serviciilor prestate per pacient de către instituție pentru fiecare morbiditate în parte, numărul pacienților preconizați pentru următorul an de gestiune (avînd în vedere prevalența și incidența morbidităților diagnosticate și/sau tratate la nivelul instituției);

b) În cazul în care, pentru lotul de medicament există analogi/substituenți autorizați în Republica Moldova, se va ține cont de divizările minime per ambalaj ale medicamentelor autorizate în Republica Moldova (drept reper vor fi utilizate medicamentele incluse în Nomenclatorul de Stat al Medicamentelor la momentul determinării necesarului);

c) După caz, acordurile adiționale de majorare a cantităților de medicamente, încheiate în baza contractelor de achiziții publice și/sau achizițiile publice de valoare mică, ca urmare a sporirii necesității medicamentelor respective. Pentru a spori gradul de precizie în procesul determinării cantitative a necesarului de medicamente se va verifica motivul care a stat la baza achiziționării cantităților suplimentare de medicamente, ca de exemplu:

i) lipsa de stocuri ale medicamentelor cu efect terapeutic analogic ca urmare a neexecutării sau executării neconforme a contractelor de către operatorii economici contractați (se va ține cont inclusive de perioada nexecutării/executării neconforme a contractelor);

ii) planificarea defectuoasă a necesarului de medicamente pentru anii precedenți de gestiune, prin subestimarea cantităților necesare de medicamente;

iii) sporirea imprevizibilă a prevalenței și/sau incidenței unei sau mai multor morbidități;

d) După caz, acordurile adiționale de micșorare a cantități de medicamente, încheiate în baza contractelor de achiziții publice. Pentru a spori gradul de precizie în procesul determinării cantitative a necesarului de medicamente se va verifica motivul care a stat la baza micșorării cantității contractate inițial:

i) planificarea defectuoasă a necesarului de medicamente pentru anii precedenți de gestiune, prin supraestimarea cantităților necesare de medicamente;

ii) reducerea drastică a prevalenței și/sau incidenței unei sau mai multor morbidități.

3. În baza listei exhaustive a medicamentelor și cantităților aferente ale acestora stabilite drept necesare pentru anul următor de gestiune, instituțiile medico-sanitare publice și autoritățile/instituțiile bugetare care prestează servicii medicale și sociale completează compartimentul „Cantitate” din fișierul excel „Lista de bază”. Astfel, se indică cantitatea necesară pentru fiecare lot de medicament, reieșind din unitatea de măsură indicată în rîndul lotului respectiv (de ex. capsule, comprimate, fiole și nu cutii!!!). În mod automat, cantitatea indicată de către instituția solicitantă se multiplică la prețul estimativ al achiziției stabilit de către CAPCS, fiind reflectată într-o coloană adiacentă suma estimativă a achiziției per lot de medicament. După introducerea cantităților necesare pentru toate loturile de medicamente, instituția solicitantă poate vizualiza suma totală estimativă a achiziției pentru întregul necesar de medicamente (suma totală estimativă a achiziției se formează prin adunarea tuturor sumelor estimative a achiziției per lot de medicament). Suma totală estimativă a achiziției reprezintă valoarea minimă de reper pentru instituția solicitantă pentru a determina suma alocată pentru achiziționarea medicamentelor conform necesarului său pentru următorul an de gestiune.

4. După finalizarea completării fișierului excel „Lista de bază”, instituția solicitantă printează informația completată. În mod manual, pe prima pagină se indică numărul loturilor de medicamente solicitate, iar pe ultima pagină se indică componența grupului de lucru (nume, prenume, funcția deținută în cadrul instituției), inclusiv, persoanele responsabile, care au participat la elaborarea necesarului de medicamente, cu aplicarea semnăturilor acestora și ștampilei instituției solicitante. Printre persoanele semnatare se vor număra în mod obligatoriu Directorul/Conducătorul/Șeful instituției solicitante și farmacistul-diriginte (în cazul instituțiilor din cadrul asistenței medicale primare, centrelor stomatologice, centrelor de plasament/reabilitare și instituțiilor bugetare care prestează servicii medicale și sociale se admite semnarea de către alte persoane cu studii în domeniul medical). După aplicarea tuturor semnăturilor și ștampilei instituției solicitante, documentul se scanează.

5. Instituția solicitantă indică suma alocată pentru achiziționarea medicamentelor conform listei de bază, reieșind din necesarul său stabilit pentru următorul an de gestiune, utilizînd în acest scop modelul scrisorii de însoțire elaborat de către CAPCS și ținînd cont de informația indicată mai sus. Scrisoarea de însoțire va conține în mod obligatoriu semnătura Directorului/Conducătorului/Șefului instituției solicitante.

6. În cazul în care, în fișierul excel „Lista de bază” nu se regăsesc anumite loturi de medicamente, care sunt necesare pentru asigurarea activității, instituția solicitantă este în drept să prezinte în mod argumentat lista suplimentară de medicamente (în format excel și format scanat conform modului descris mai sus), respectînd modelul elaborat de către CAPCS.

7. În cazul perfectării listei suplimentare de medicamente, instituția solicitantă va prezenta în mod obligatoriu și scrisoare de însoțire privind suma alocată pentru achiziționarea medicamentelor conform listei suplimentare, respectînd modelul elaborat de către CAPCS (Notă: *Suma alocată pentru achiziționarea medicamentelor conform listei de bază și suma alocată pentru achiziționarea medicamentelor conform listei suplimentare reprezintă bugete distincte, avînd în vedere că se organizează proceduri separate de achiziții publice*).

8. După finalizarea etapei de perfectare a necesarului de medicamente pentru următorul an de gestiune conform modelelor elaborate de către CAPCS, instituția solicitantă remite în adresa CAPCS, la adresa de e-mail indicat în Circulară și pînă la termenul-limită solicitat de către CAPCS:

1) Necesarul de medicamente conform Listei de bază (format excel și format scanat conform modului descris mai sus);

2) Scrisoarea de însoțire privind suma alocată pentru achiziționarea medicamentelor conform Listei de bază;

3) După caz, necesarul de medicamente conform Listei suplimentare (format excel și format scanat conform modului descris mai sus);

4) După caz, scrisoarea de însoțire privind suma alocată pentru achiziționarea medicamentelor conform Listei suplimentare.

9. În cazul lipsei necesarului de medicamente pentru următorul an de gestiune, instituția solicitantă va remite un demers oficial în acest sens în adresa CAPCS pînă la termenul-limită indicat în Circulara CAPCS.

*\*Circulara reprezintă un demers oficial din partea CAPCS adresat instituțiilor beneficiare care include:*

*- solicitarea prezentării necesarului de medicamente și informației privind sumele alocate pentru achiziționarea acestora;*

*- instrucțiunile pentru determinarea și prezentarea necesarului de medicamente;*

*- informația privind termenul-limită stabilit pentru prezentarea necesarului de medicamente (se stabilește reieșind tipul instituției beneficiare – IMSP republican, municipal, rationale, departamentale, IMSP din cadrul asistenței medicale primare, centre de reabilitare și plasament).*

*\*\*Un lot (o poziție) de medicament reprezintă informația cumulativă ce ține de o denumire comună internațională cu o anumită doză, formă farmaceutică, mod de administrare și unitate de măsură.*